མདོར་བསྡུས་བཤད་ན།ཕ་མའི་བརྩེ་བ་ནི་འགྱུར་མེད་རྟག་བརྟན་དང་།འགྲོ་བ་མི་ལ་མཚོན་ན་གལ་ཆེ་ཤོས་ཤེས་ཡོན་མིན་པར་མི་གཞིའི་ཀུན་སྤྱོད་ཡིན་པ་གོང་གསལ་གྱི་དོན་དག་ལས་ཤེས་སླ་སྟེ།མི་རིགས་མི་གཅིག་པ་དང་སྐད་ཡིག་མི་འདྲ་བ།ཡུལ་སྲོལ་གོམས་གཤིས་དང་ཆོས་ལུགས་མི་མཚུངས་པའི་རྒྱ་མོ་དང་ཧོས་མོ་ཟུང་ལ་མཚོན་ན་ཚོང་ལས་ངལ་རྩོལ་པ་ཡིན་ཡང་སྒོར་མོ་གཅིག་པོ་མི་བསམ་པར་མིའི་བདེ་སྡུག་ལ་དོ་ཁུར་བྱེད་པ་དེ་རེད།ཡང་སྨན་པ་དེ་ནི་གཞུང་ཞབས་ལས་བྱེད་ཡིན་པས་ཤེས་ཡོན་ལོས་ཡོད་མོད།ལས་ཚོགས་སུ་ཞུགས་པའི་སྐབས་སུ་ཡང་རང་དང་ཤ་རུས་གཅིག་པ་དང་སྐད་ཡིག་གཅིག་པའི་སྤུན་ཟླ་དག་གིས་སྐད་མ་ཤེས་པས་དཀའ་ངལ་འཕྲད་པ་དངོས་སུ་མཐོང་ན་ཚོར་བ་གང་ཡང་མེད་པར་རྒྱ་སྐད་ད་མ་ཏིག་ཅིག་བཤད་དེ་ང་རྒྱལ་གྱིས་བཟི་བ་དེ་རེད།ཁོ་མོ་ཡིད་སེམས་གཏིང་ནས་མི་འདི་ཚོ་ལ་ཞེན་པ་ལོག་སོང་།མི་རིགས་ཀྱི་ལར་ཞེན་མེད་ན་ཡང་རང་གི་ཁ་རྒྱབ་ལྟོ་གོས་ཀྱི་འཚོ་བ་འདི་ནས་འགྲོ་ཡི་ཡོད་པས་སྐབས་བབ་ལས་ཀ་ལ་འབད་དགོས་པ་ནི་འོས་འགན་ཉག་གཅིག་རེད་མོད།དུས་ཚོད་འགྲོ་ཐབས་དང་གླ་ཕོགས་ལེན་ཐབས་ཀྱིས་མི་ཚེའི་འཚོ་བ་ལ་བརྩོན་པ་ཡ་ང་ཞིང་ཡིད་སྐྱོ་བའི་གནས་སོ།།